|  |  |
| --- | --- |
| Dansk organisation | TES Skolen i Afrika |
| Titel på indsatsen | Nyt Håb |
| Partner navn(e) | Empowerment of community initiatives |
| Ansøgt beløb | 193.088 |
| Land(e) | Tanzania |
| Indsatsperiode i mdr. | 22 |

Formål og relevans (vores omverden)

* Hvad er formålet med indsatsen, herunder de udfordringer der skal løses?

I projektet Nyt Håb ønsker TES Skolen i Afrika (TES) i samarbejde med vores partner Empoverment of Communities Initiatives (ECOI) at skabe bedre uddannelses- og beskæftigelsesvilkår for sårbare unge i de to wards Nkoanrua og Ambureni. Området ligger i nærheden af Arusha i den nordlige del af Tanzania.

Projektet har to formål:

1. Undervisning: At give en gruppe af fagligt og socialt svage elever i Standard 6 færdigheder og kompetencer og motivere dem til at gennemføre enten en boglig eller faglig uddannelse eller starte egen virksomhed efter standard 7. Det skal ske gennem en særlig tilrettelagt undervisning i projektperioden, som tager udgangspunkt i funktionel læring (praksisorienteret undervisning.) Projektet skal desuden resultere i, at eleverne motiveres til at udarbejde en uddannelses- og/eller beskæftigelsesplan. De elever, som er målgruppe, vurderes af de respektive skoler til at være i fare for at forlade skolen efter Standard 7 uden en plan for deres fremtidige uddannelse eller beskæftigelse.
2. Kompetanceopbygning af ECOI: At sikre kompetenceopbygning af ECOI`s medlemmer af styregruppen, så de ved projektets afslutning vil være i stand til at videreføre projektet. Det skal ske ved i projektperioden at opbygge deres kompetencer til selvstændigt at kunne gennemføre kurser i funktionel læring for lærerne på alle primary schools i de to wards. Kurserne skal sætte lærerne på skolerne i stand til styrke elevernes faglige og sociale kapacitet og motivere dem til at udarbejde en plan for deres fremtidige uddannelse og beskæftigelse.

Baggrunden for projektet er dels, at mange unge ikke kommer videre i uddannelsessystemet efter standard 7 og dels, at ungdomsarbejdsløsheden i Tanzania siden uafhængigheden i 1961 har været et stort problem. Mange initiativer og projekter er blevet iværksat, uden at det har ført til en væsentlig reduktion af problemets omfang. I 1999 viste en rapport, at 15-20% af unge i aldersgruppen 15-24 år var arbejdsløse. Rapporten peger på, at det er nødvendigt at skabe flere jobs inden for landbrugssektoren og inden for den uformelle sektor, hvis problemets omfang skal reduceres. (Mjema, G.D.: Youth unemployment in Tanzania. 1999. University of Dar es Salam.) En ny opgørelse fra 2021 fra det officielle statistikbureau i Tanzania viser, at ungdomsarbejdsløsheden stort set er uændret i perioden fra 1999 til 2021. Rapporten peger på forskellige indsatsområder, bl.a. skal de unge gøres beskæftigelsesegnede ved at sikre, at de får både kognitive kompetencer som økonomisk viden og evner til at kunne skabe en sikker indkomst. Dertil kommer psykologiske og sociale kompetencer, som kan øge deres selvtillid og selvværd. (Integrated Labour Force Survey 2020/21 september 2021.)

Ifølge de nævnte undersøgelser skal årsagerne til ungdomsarbejdsløsheden i Tanzania primært søges i tre forhold. For det første mangler der inden for landbruget viden om mere effektive dyrkningsmetoder og nye afgrøder tilpasset klimaændringer og større bæredygtighed. De fleste landbrug kan kun brødføde ejeren og hans familie. Manglende udvikling og fornyelse inden for landbruget har som konsekvens, at sektoren ikke i tilstrækkelig grad er i stand til at opsuge overskydende arbejdskraft. For det andet er antallet af formelle jobs i den offentlige sektor faldet drastisk siden årtusindeskiftet. For det tredje er forholdeneinden for skole- og uddannelsessektorer på flere områder bekymrende. I skole- og uddannelsessektoren prioriteres primært teoretisk viden og udenadslære frem for også at fokusere på at skabe sammenhæng mellem teoretisk og praktisk viden. Et ændret fokus ville gøre det muligt at tilgodese de elever, som lærer gennem konkrete læringsformer. Konsekvensen er, at mange elever forlader skolen efter Standard 7 med utilstrækkelige færdigheder og kompetencer og uden en plan for fremtiden**.** Eleverne i primary eller secondary schools tilbydes heller ikke systematisk rådgivning om de færdigheder og kompetencer, der kræves inden for de forskellige uddannelses- og beskæftigelsesområder. Endelig er der også behov for, at unge mennesker udvikler færdigheder i at kunne skabe bæredygtige og rentable virksomheder inden for den uformelle sektor (entreprenørskab.)

Samlet set har de eksisterende strukturelle forhold i uddannelsessystemet som konsekvens, at nogle elever mister motivationen for skolearbejdet og troen på, at det er muligt for dem at tage en uddannelse eller finde beskæftigelse.

* Beskriv konteksten for indsatsen

Projektet foregår i de to wards Nkoanrua og Ambureni wards. Langt de fleste af husene i området er omgivet af små jordlodder, hvor den enkelte familie primært høster afgrøder til eget forbrug. Området er kendt for at være meget frugtbart, ligesom der er adgang til vand året rundt, men på grund af ineffektive og traditionelle dyrkningsmetoder, lever en stor del af befolkningen fortsat fra hånden og i munden. Udviklingen er stagnerende specielt i offentlige serviceinstitutioner, hvor bygninger og inventar ikke bliver vedligeholdt og opdateret. Det gælder således også på undervisningsområdet. Den offentlige undervisningssektor er præget af manglende ressourcer, dårligt uddannede lærere og manglende motivation blandt lærerne, hvilket har store konsekvenser for kvaliteten af undervisningen. Mange elever forlader skolen med dårlige eksamensresultater og manglende tro på egne evner og manglende håb for fremtiden. Nogle skoler og institutioner har fortsat ikke indlagt vand og elektricitet. Lærernes lønninger er små, og de midler, som skolerne f.eks. modtager fra regeringen til undervisningsmaterialer, er få og utilstrækkelige. Der investeres ikke væsentligt i lærernes efteruddannelse, og konsekvensen er, at der kun er få initiativer rettet mod pædagogisk udvikling. Det generelle billede er, at den offentlige undervisningssektor er ineffektiv og ikke i stand til at håndtere landets store udfordringer.

De elever, som indgår i projektet, er i særlig grad udsat for ikke at få tilstrækkeligt udbytte af undervisning. Deres sociale baggrund betyder, at de ofte mangler et kognitivt beredskab for at begå sig i en indlæringsituation. Hertil kommer, at der i skolen arbejdes med få variationer i undervisnings- og læringsmetoder, ligesom der heller ikke er fokus på den enkelte elev.

Udviklingen er således på en række vitale områder gået i stå. Skellet mellem rig og fattig er stort med social ulighed til følge. Den fattige del af befolkningen har kun begrænsede muligheder for at ændre på deres sociale og materielle situation.

Sammenfattende er Nkoanrua og Ambureni ward specielt udfordret inden for landbrugs- og undervisningssektoren. Udfordringerne i Nkoanrua og Ambureni ward er sammenlignelige med de udfordringer, som eksisterer i resten af Tanzania. Generelt set er Tanzania et land i en stabil kontekst, der dog har politisk, socialt, økonomisk og klima-miljømæssigt udfordringer.

* Beskriv hvordan denne indsats styrker organiseringer i civilsamfundet – herunder aktivt medborgerskab, frivillighed og folkeligt engagement – der bidrager til social retfærdighed (opfyldelse af menneskers rettigheder, mindskning af ulighed og bekæmpelse af fattigdom, deltagelse i beslutningsprocesser, lige adgang til ressourcer og retfærdige institutioner).

ECOI har inden for de seneste år positioneret sig på nye måder i lokalsamfundet og har i langt højere grad rettet fokus mod projekter til gavn for lokalbefolkningen i de to wards. Denne bevægelse mod lokalsamfundet og herunder de offentlige skoler er sket i et samarbejde med TES. Projektet vil styrke denne position, da det bliver synliggjort for lokalbefolkningen, at ECOI`s interesser rækker ud i samfundet.

Et af ECOI-medlemmerne er uddannet lærer og har været på flere studieophold i Danmark. Han er blevet meget inspireret af den danske undervisningsform og herunder specielt funktionel læring. Han vil påtagesig rollen som projektkoordinatorog indgå i projektets styregruppe. Ud over projektkoordinatoren vil fire TES- og fire ECOI-medlemmer med pædagogisk viden samt de to skoleledere fra de deltagende skoler udgøre styregruppen.

I projektet ansættes fire lærere fra en af områdets secondary schools som ansvarlige for eftermiddagsundervisningen af de deltagende elever. Ved starten af projektet underviser projektkoordinatoren og en repræsentant fra TES på et kursus og to workshops. Deltagerne er de fire ECOI-medlemmer, lærerne og de to skoleledere. Formålet er at formidle projektets formål og indhold og depædagogiske principper, undervisningen skal bygge på. De tilbydes løbende opfølgende kurser i funktionel læring samt rådgivning og vejledning af projektkoordinator. For projektkoordinatoren og de fire ECOI-medlemmer er hensigten med kompetenceudviklingen, at de ved projektets afslutning selvstændigt vil kunne undervise lærerne på områdets primary schools i funktionel læring og samtidig være med til at sikre, at eleverne i Standard 6 og 7 får udarbejdet en plan for deres fremtidige uddannelse og/eller beskæftigelse. ECOI har som organisation til formål at styrke og udvikle lokalsamfundet bl.a. på undervisningsområdet. Alle aktiviteter i ECOI sker på frivillig basis. ECOI har givet tilsagn om at ville videreføre projektet gennem gratis kursusvirksomhed, rådgivning og vejledning til de offentlige primary schools i de to wards.

Skolelederne, som indgår i styregruppen, og forældrebestyrelserne har en central rolle i projektet, idet et væsentligt mål netop er at få de to parter til at understøtte indsatsen både i projektperioden og efterfølgende. Deres indsats skal have fokus både på udvikling af skolens undervisning og lærernes efteruddannelse til gavn for udviklingen af elevernes færdigheder og kompetencer.

Projektet vil også inddrage myndighedspersoner fra Arumeru District og fra styrelsen af de to wards. Det er meget vigtigt, at disse personer er tilstrækkeligt informeret om, hvad der foregår i deres respektive myndighedsområder, så vi sikrer os deres fulde accept og støtte, hvilket er afgørende for projektets succes.

De deltagende elever får gennem inddragelse i projektet øvelse i at indgå i processer og blive medskabere af beslutninger, ligesom de får øvelse i at indgå aktivt i det sociale fællesskab. Samtidig skal de i projektperioden på frivillig basis forpligte sig til at informere andre unge i områdets offentlige primary schools om projektet og projektets betydning for dem personligt. Dette vil styrke dem i at tage ansvar for såvel egne som andre unges uddannelsesvilkår og samtidig skabe en generel opmærksomhed på problemstillingen på alle primary schools i de to wards.

Projektet styrker flere forskellige organiseringer i civilsamfundet i de to wards og viser, at mange i lokalområdet er villige til at yde en ekstra indsats for de sårbare unge og for fællesskabet. Det gælder i særlig grad vores samarbejdspartner ECOI, men også skolelederne, forældrebestyrelserne, myndighedspersoner, de deltagende elever og de lønnede deltagere(projektkoordinator, lærerne og kasserer.) Projektkoordinator og de fire ECOI-medlemmer vil sammen med skolelederne og forældrebestyrelserne således på forskellig vis være garanter for, at indsatsen bliver forankret i lokalområdet og kan fortsætte efter projektets afslutning.

ECOI vil yderligere styrke sin position i lokalsamfundet som en organisation, hvis initiativer er til gavn for almenvældet. På sigt er det folkelige engagement også en styrkelse af velfærden i lokalsamfundet, idet projektet kan være et skridt på vejen til at mindste ulighed og fattigdom.

Ved afslutningen af projektet vil styregruppen mødes med alle involverede med henblik på at drøfte og planlægge den fremtidige indsats**.** Den fremtidige indsats vil omfatte alle offentlige primary schools i de to wards inklusiv de to skoler, som har deltaget i projektet. Indsatsen vil være forebyggende, idet undervisningen af skolernes lærerstabe i funktionel læring og i betydningen af, at eleverne inden udgangen af Standard 7 får udarbejdet en plan for deres fremtidige uddannelse og/eller beskæftigelse, vil medvirke til, at færre unge falder ud af systemet.

Med støtte fra ECOI vil skolerne fortsætte indsatsen efter projektets afslutning.

* Hvilke klima-og miljømæssige forhold skal partnerskabet og/eller indsatsen forholde sig til? Og hvordan har partnerne forholdt sig til det? Dette kan for eksempel være i forhold til omstændigheder/leveforhold for målgrupperne, antallet af flyrejser eller selve indsatsens aktiviteter, og hvordan disse påvirker miljøet eller klimaet i området.

Indsatsen i forhold til de unge tager afsæt i temaundervisning, hvor temaerne vælges med udgangspunkt i følgende udvælgelseskriterier: relevansen for de unge mennesker, de samfundsmæssige behov og bevidstgørelse om bæredygtighed, klima- og miljømæssige problemstillinger. TES vil begrænse antallet af flyrejser til det allermest nødvendige. I vores samarbejde med ECOI vil vi i vid udstrækning anvende zoommøder.

Partnerskabet/samarbejdspartnerne (vores udgangspunkt)

* Beskriv partnernes (herunder den danske organisation) samt eventuelle andre aktørers erfaringer, kapacitet og ressourcer (for eksempel erfaringer de har med det specifikke tema, deres kendskab til den kontekst, som indsatsen indgår i, deres netværk og relationer).

Vores samarbejdspartner ECOI blev stiftet i 2014 oger godkendt af myndighederne. ECOI`s formål er på frivillig basis at arbejde til gavn for befolkningen i lokalområdet. Medlemstallet er pt. 31. ECOI`s vision er at inddrage lokalsamfundet i udviklingsprojekter primært indenfor undervisning, miljø og sundhed i lokalområdet. ECOI har et omfattende kendskab til og indsigt i lokalbefolkningens aktuelle behov. Under ECOIbliver derløbende etableret projektgrupper, som skal gennemføre udvalgte projekter rettet mod civilsamfundet. ECOI har udtrykt et ønske om i fællesskab med TES at iværksætte initiativer i forhold til de unge, som står i fare for at falde gennem uddannelses- og/eller beskæftigelsessystemet. For at kunne gennemføre projektet Nyt håb har ECOI brug for at få opbygget deres kompetencer og viden indenfor funktionel læring, og det er i denne sammenhæng, at TES bliver en central aktør.

Siden 2013 har TES været aktiv i Nkoanrua og Ambureni ward og herigennem fået skabt bæredygtige relationer til områdets primary og secondary schools og en bred vifte af lokalpersoner og selvfølgelig i høj grad til vores samarbejdspartner ECOI. TES’s primære formål er at støtte oplysnings- og undervisningsprojekter og andre relevanteaktiviteter rettet mod civilsamfundet. Vores projekter og involvering er drevet af ønsker og behov fra lokalbefolkningen, hvilket er med til at sikre det lokale engagement og ejerskab. Gennem mange års erfaringer med projekter i Tanzania, har vi fået et indgående indblik i både undervisning og uddannelse på landsplan, men i særlig grad på lokalplan. Siden 2009 har flere af foreningens medlemmer herunder medlemmer af foreningens bestyrelse årligt/flere gange årligt opholdt sig i Tanzania i perioder, hvor vi altid har besøgt områdets skoler og overværet undervisningen i forskellige fag. Herved har vi fået etableret relationer til såvel lærere som skoleledere og forældrebestyrelser. Disse relationer er desuden blevet styrket gennem forskellige samarbejdsprojekter, som foreningen har haft på de enkelte skoler.

* Beskriv partnernes hidtidige kendskab eller samarbejde og hvordan dette er inddraget i tilrettelæggelsen af indsatsen.

Siden 2013 har TES været involveret iideudvikling og byggeri af en secondary school, Naurey Golden Soils Secondary School (NGSSS,) i warden Nkoanrua. Selve byggeriet startede i efteråret 2015, og på samme tid startede samarbejdet med vores partnerskabsorganisation ECOI. Skolen blev indviet i januar 2021. Efterfølgende har TES blandt meget andet doneret midler til installation af solceller på skolen. Inden for det seneste år har vi desuden i samarbejde med skolen udarbejdet både et kursuskatalog, som fokuserer på at udvikle lærernes kompetencer, og et sponsorprogram. Sponsorprogrammet har som formål at sikre børn fra fattige familier fortsat skolegang efter Standard 7. De evt. kommende sponsoreleverindstilles af afgivende skole, og den endelige beslutning træffes i et udvalg bestående af repræsentanter fra henholdsvis afgivende og modtagende skole. Samarbejdet mellem ECOI og TES har tillige resulteret i et samarbejde om etablering af et CISU-støttet Folkeoplysningscenter. Projektet er afsluttet sommeren 2022. Evalueringen viser, at de deltagervalgte emner har været relevante og brugbare for deltagerne. Samtidig har projektet skabt stor entusiasme for at lære nyt og et ønske om at fortsætte projektet.

I forbindelse med det omtalte folkeoplysningsprojekt har vi holdt en del møder med ECOI. På disse møder har vi delt en fælles bekymring vedrørende de unge, som ikke er i gang med en uddannelse eller i arbejde. Dette har resulteret i beslutningen om at tilrettelægge nærværende projekt og søge støtte hertil gennem CISU. I forbindelse med samarbejdet om at udvikle et kursuskatalog blev det klart, at der både blandt lærerne på NGSSS og blandt medlemmer af ECOI var stor interesse for at få mere viden om funktionel læring/praksisorienteret undervisning. Interessen for at vide mere om funktionel læring skyldes bl.a., at der er en generel forståelse for, at den gennemgående undervisning i skolesystemet resulterer i, at mange elever ikke består de nationale tests. Som følge heraf er deres fremtid usikker. TES er i samarbejde med projektkoordinatoren efter aftale med ECOI primusmotor i afholdelse af startkurset og to workshops.

Samtidig med samarbejdet om etableringen af NGSSS har TES`s indsats været rettet mod de offentlige skoler i området**.** Vi har således skaffet midler fra en dansk fond til installation af solceller til to skoler, doneret en skoleport samt finansieret en kopimaskine til en af skolerne. I foråret 2022 har TES i samarbejde med Genbrug Til Syd (GTS) fået afsendt en container med brugt skoleudstyr til tre offentlige skoler i området. Projektet var en stor succes. Skolerne, forældrebestyrelserne og de myndighedspersoner, som var inviteret med ved overdragelsen af skolemøblerne, viste alle stor taknemmelighed og påskønnelse af den indsats, som TES har ydet. Samtidig er vi som organisation for alvor blevet promoveret i lokalområdet som værdige samarbejdspartnere.

TES har således stor viden, ekspertise og erfaringer med at samarbejde både med enkeltpersoner, skoler og NGO`er i Nkoanrua og Ambureni ward.

* Beskriv partnernes og eventuelt andre aktørers bidrag, roller og ansvarsområder. Begrund væsentlige lønudgifter, og ved ansøgning om lønkroner til den danske organisation, beskriv opgaverne og hvorfor dansk personale bedst løser disse opgaver.

**Styregruppen** består af projektkoordinator, som er medlem af ECOI, fire andre ECOI-medlemmer med pædagogisk indsigt, fire TES-medlemmer samt de to skoleledere. Styregruppen har det overordnede ansvar for projektets gennemførelse og evaluering. Styregruppen er ansvarlig for ansættelsen af fire lærere og kasserer og udarbejder ansættelseskontrakter, funktionsbeskrivelser, informationsmateriale og evalueringsmateriale. Styregruppen står for kontakten til myndighederne i de to wards samt til forældrebestyrelserne på de involverede skoler. Ved starten af anden projektperiode står projektkoordinator og de fire øvrige ECOI-medlemmerne for selvstændig at afholde kursus for de fire lærere og de to skoleledere under supervision af TES.

**Projektkoordinatoren** er ansvarlig for den daglige drift. Projektkoordinator udvælger i samarbejde med skolelederne de elever, der skal deltage i projektet. Projektkoordinatorer i samarbejde med TES ansvarlig for planlægning og afholdelse af kurser og to workshops for de fire ECOI-medlemmer, de fire ansatte lærere og skolelederne ved projektets start samt midtvejs i projektperioden. Desuden er projektkoordinator i samarbejde med TES ansvarlig for gennemførelsen af et informationsmøde, hvor alle, som i øvrigt har berøring med projektet, inviteres. Projektkoordinator afholder månedlige kurser for ECOI-medlemmerne af styregruppen, de fire lærere og de to skoleledere for at sikre, at projektets idegrundlag fastholdes. Projektkoordinator er ansvarlig for den konkrete gennemførelse af evalueringerne. Projektkoordinator aflønnes.

**Lærerne** er fra en af områdets secondary schools og ansættes i et samarbejde mellem projektkoordinator og de øvrige ECOI-medlemmerne af styregruppen. De er veluddannede og besidder evnen og viljen til at omstille sig til andre undervisnings- og arbejdsformer. De er ansvarlige for at planlægge og gennemføre undervisningen i de aftalte temaer. Lærerne skal hjælpe de unge med at afklare krav og muligheder i forbindelse med uddannelses- og erhvervsvalg og med at få udarbejdet uddannelses- og/eller beskæftigelsesplan. Lærerne aflønnes.

**De to deltagende primary schools** repræsenteret ved forældrebestyrelservil blive orienteret om projektets formål og indhold. Styregruppen samarbejder med forældrebestyrelserne for at få opbakning til, at skolerne sikrer, at eleverne i Standard 6 og 7 får udarbejdet uddannelses- og /eller beskæftigelsesplaner, jf. ovenstående**.** Desuden at lærerne efter projektets ophør får mulighed for at deltage i pædagogiske kurser med henblik på at fastholde indsatsen.

**Kasserer** er en lokal person fra ECOI, som kan varetage opgaven med udbetalinger, bogføring og i samarbejde med projektkoordinator udarbejde de finansielle rapporter hver måned. Gennem indsatsen i Folkeoplysningsprojektet er der sket en kapacitetsopbygning af kassereren. Kassereren aflønnes.

* Beskriv hvordan indsatsen vil bidrage til at udvikle relationen og samarbejdet mellem partnerne.

De erfaringer, som vi har fået ved gennemførelsen af vores CISU-støttedeFolkeoplysningsprojekt, viser, at samarbejdsrelationen til vores Sydpartner ECOI er blevet styrker. Vi har fået større kendskab til hinanden og er blevet mere bevidste om hinandens styrker og svagheder. Ved fælles hjælp er vi blevet mere klar på, hvordan vi bedst bidrager til at styrke civilsamfundet i lokalområdet. En indsats for at styrke flere ECOI-medlemmers viden om funktionel læring gennem kurser og møder er således en indsats, som begge parter mener vil udvikle samarbejdet yderligere og samtidigt være til gavn for lokalsamfundet. ECOI og TES har et stort ønske om fortsat samarbejde både i forhold til nærværende og andre projekter til gavn for lokalbefolkningen i området.

Målgrupper, mål og forventede resultater (vores indsats)

* Beskriv målgruppernes sammensætning

I de to wards Nkoanrua og Ambureni er der i alt fire offentlige primary schools med et samlet elevtal på 731 i Standard 6 og 7. I projektet samarbejder vi med to af de fire primary schools, nemlig Nkoanrua og Ambureni primary schools. De to skoler har tilsammen 157 elever i Standard 6. ECOI anslår, at ca. 20% af eleverne vil have særlige undervisningsmæssige behov, hvilket svarer til ca. 30 elever. I projektet indgår i alt 30 elever pr. år fordelt mellem projektets to skoler. I de to wards er der ligeledes tre private skoler med tilsammen 451 elever på de to klassetrin. I projektet samarbejder vi udelukkende med de to offentlige skoler. De øvrige primary schools i området bliver informeret om projektet.

**Formål 1)** Undervisning: Primært vil de 60 elever, som indgår i projektet, få gavn af indsatsen. Disse elever er karakteriseret ved at have undervisningsmæssige behov, der ikke i tilstrækkelig grad tilgodeses i et undervisningssystem funderet på udenadslære med henblik på at kunne bestå de nationale tests. Eleverne forventes at være i fare for at forlade grundskolen uden at komme videre i uddannelse eller beskæftigelse. Vi vil tilstræbe, at minimum halvdelen af elevgruppen er piger.

Sekundært vil omkring 650 elever i Standard 6 og 7 og deres lærere på de fire offentlige primary schools i de to wards få kendskab til projektet både i projektperioden og efter projektets afslutning. Efter projektets afslutning vil lærerne, som tidligere beskrevet, få tilbudt kurser i funktionel læring afholdt af projektkoordinator og de fire ECOI-medlemmer af styregruppen.

**Formål 2)** Kompetanceopbygning af ECOI: ECOI-medlemmer af styregruppen inklusiv projektkoordinatoren, som alle i forvejen har pædagogisk indsigt og viden.

Sekundært vil der ske kompetenceopbygning af de fire lærere og de to skoleledere på de to deltagende skoler. Efter projektperioden vil yderlige alle lærerne på områdets primary schools få gavn af indsatsen gennem kurser i funktionellæring.

* Beskriv hvordan målgrupperne vil deltage i og få gavn af indsatsen.

**Formål 1)** Undervisning: De 60 elever fordelt med 30 elever pr. år vil deltage i temaundervisning 2 x 2 timer pr. uge om eftermiddagen. Aktiviteterne er nærmere beskrevet under de enkelte temaer. Undervisningen varetages af de fire ansatte lærere. Undervisningstemaerne for eleverne forholder sig til bæredygtighed og miljø og tilgodeser desuden udvalgte elementer i begrebet entreprenørskab. I denne sammenhæng defineres entreprenørskab således: at kunne handle på muligheder og ideer og omsætte disse til værdi for den enkelte, familien og lokalsamfundet. Den værdi, der skabes, skal være af økonomisk, social og kulturel art. (Taksonomi i Entreprenørskabsuddannelse - Perspektiver på mål, undervisning og evaluering: Fonden for Entreprenørskab. Odense. 2015.)

En undersøgelse peger på, at ved at anvende entreprenørskabsbegrebet aktivt, er der stor sandsynlighed for, at unge i Tanzania får styrke til at tage vare på deres eget liv og udvikle relevante færdigheder og kompetencer. (Youth Empowerment Strategies. Tackling Youth Unemployment Through Entrepreneurship and Skills Training. January 19, 2021.)

For at gøre begrebet entreprenørskab håndterbart ind i en tanzanisk kontekst har vi valgt at operationalisere begrebet til brug i den pædagogisk praksis således:

* Psykologisk og sociale færdigheder og kompetencer: at give deltagerne øget selvtillid og selvværd, at kunne adressere problemer og løsninger korrekt, at kunne håndtere usikkerhed, at blive proaktive ind i sociale fællesskaber, at styrke fagligheden specielt i matematik, læsning og skrivning (kiswahili og engelsk.)
* Kognitive færdigheder og kompetencer: at kunne analysere og planlægge, at opnå økonomisk viden, at kunne skabe en sikker indkomst, at skabe et netværk af support, som kan mobiliseres ifm. problemer, at få viden om bæredygtighed, økologi og klimaforandringer.

Hertil kommer**,** at vi ved at opdele læringsprocessen i temaer får tilføjet et aspekt af læring, som ikke tilgodeses i det tanzaniske skolesystem. Læringen i skolesystemet er karakteriseret ved primært at være materiel læring, hvor undervisningen vægter teoretisk viden og udenadslære rettet mod at bestå de nationale tests. I modsætning hertil vil vi i dette projekt bygge på funktionellæring,som inddrager både teori og praksis med det mål, at få verden til at åbne sig for eleven, så eleven bliver medskaber af kulturen. Anvendelsen af entreprenørskabsbegrebet og funktionel læring understøtter således hinanden. Eleverne motiveres og fårmulighed for at tilegne sig færdigheder, kompetencer og viden om deltagelse i demokratiske beslutningsprocesser. Det vil give dem mulighed for at skabe et liv efter skolen som aktiv samfundsborger og mulighed for at vælge en uddannelse og/eller skabe sin egen virksomhed på det uformelle arbejdsmarked.

**Formål 2:** Kompetenceopbygning af ECOI: De fire ECOI-medlemmer vil sammen med de fire lærere og de to skoleledere deltage i flere kurser fordelt ud over projektperioden. Undervisningen varetages primært af projektkoordinatoren. Formålet er at sætte de fire ECOI-medlemmer til i samarbejde med projektkoordinatoren selvstændigt at gennemføre kurser for lærerne på de lokale primary schools efter projektets ophør. Kurserne vil omhandle funktionellæring,som inddrager både teori og praksis. Sekundært vil de fire lærere, der er ansat på baggrund af deres kompetencer og deres motivation for at lære nye undervisnings- og arbejdsmetoder, få opbygget deres kompetencer. Gennem kurser og workshops vil de få styrket deres undervisningskompetencer specielt i funktionel læring til gavn for både de stærke og svage elever. De vil få øget opmærksomhed på de elever, som har særlige undervisningsbehov og kunne sætte ind med relevante pædagogiske handlinger. På kurserne vil de få udleveret materiale om funktionel læring. De to skoleledere og deres forældrebestyrelser vil få større opmærksomhed på den afgørende betydning valget af undervisnings- og arbejdsmetoder har for elevernes kompetenceudvikling og dermed deres fremtidsmuligheder.

* Beskriv indsatsens mål og forventede resultater.

**Formål 1)** At give en gruppe af fagligt og socialt svage elever i Standard 6 færdigheder og kompetencer og motivere dem til at gennemføre enten en boglig eller faglig uddannelse eller starte egen virksomhed efter standard 7. De deltagende elever opnår nye færdigheder og kompetencer og er ved afslutningen af projektet blevet motiveret til at udarbejde en uddannelses- og / eller beskæftigelsesplan. Deres forpligtelse til at informere eleverne i de andre offentlige skoler i de to wards vil give dem færdigheder og styrke til at træde op i det offentlige rum samtidig med, at de vil opleve en forpligtelse og et medansvar for udviklingen i deres lokalområde.

**Formål 2)** Kompetenceopbygning af ECOI: ECOI’s kapacitet styrkes. Projektkoordinatoren og de fire andre medlemmer af ECOI får øget viden om funktionel læring og vil efter projektperioden selvstændigt kunne arrangere kurser for lærerne på de lokale primary schools og påtager sig ansvaret for, at indsatsen for de sårbare elever fortsætter efter projektet er afsluttet. Ved at inddrage de to skoleledere i styregruppen forpligter disse sig på at sikre en pædagogisk udvikling af deres egen skole og samtidig være talspersoner for både projektet som sådant og for selve idegrundlaget i projektet.

* Hvad er indsatsens strategi? Beskriv de planlagte aktiviteter og hvordan de vil lede til ønskede resultater og opfyldelse af målet.

**Formål 1**): Undervisning: De deltagende elever får undervisning 2 x 2 timer hver uge. Undervisningen er planlagt som temaer, der inddrager entreprenørskabsbegrebet og tager afsæt i principperne for funktionel læring. I alt strækker forløbet sig over 6 måneder pr år i to år. Det enkelte tema strækker sig over 6 uger hvoraf den ene er er afsat til ”ud-af-huset-aktiviteter” i relation til det enkelte tema. Det kan dreje sig om besøg på f.eks. teknisk skole, kreative værksteder og virksomheds- og museumsbesøg. I den enkelte undervisningsplan skal der desuden afsættes tid til ”klassens time, ” hvor erfaringer opsamles. Deltagelse i projektet foregår sideløbende med deres deltagelse i den almindelig undervisning i skolen.

Styregruppen vælger de tre første temaer, da gruppen har den nødvendige viden og indsigt ift., hvordan temaerne kan støtte op om målgruppens behov. Temaerne er eksemplariske, så vi også sikrer os, at eleverne opnår de ønskede færdigheder og kompetencer inden for entreprenørskab. Det første år vælges i alt fire temaer, som gentages i det andet forløb. Det sidste tema vælges af underviserne og eleverne i fællesskab.

De tre første temaer:

**Hvordan driver man en lille virksomhed**: Eleverne får til opgave at lave en analyse af de økonomiske forhold, der gør sig gældende for familier/personer, som driver en virksomhed inden for den uformelle sektor. Efterfølgende får de til opgave at lave en plan for en bæredygtig og rentabel virksomhed. De skal lave et budget samt undersøge hvilke krav, der gør sig gældende for en lille virksomhed (ansættelsesforhold, forsikringer, betaling af skat osv.). Eleverne laver en mindre fiktiv virksomhed i form af en restaurant. De skal indkøbe brænde og fødevarer og fremstille et sundt måltid. Elevernes familie får udleveret matadorpenge og inviteres til at komme og spise på restauranten. Eleverne skal lave såvel budget som afsluttende regnskab for virksomheden. Under dette tema skal de anvende færdigheder, som de har lært under IT temaet.

**Affaldshåndtering**

Eleverne skal analysere problemfeltet og komme med forslag til handlinger, der kan være med til at løse affaldsproblematikker. I området løser de enkelte husholdninger affaldshåndteringen ved at brænde affaldet af på grunden. Eleverne samler i mindre grupper affald fra området og sorterer dette sammen med det affald, gruppen selv producerer undervejs i projektet. Eleverne undersøger, hvor meget der kan genanvendes og hvilke miljømæssige konsekvenser, der er ved afbrænding. Der indsamles på nuværende tidspunkt kun affald ved hovedvejen nedenfor bjerget. Den eksisterende håndtering har således både sundhedsmæssige og store klimamæssige konsekvenser. Eleverne skal kontakte de relevante myndigheder i distriktet for at undersøge, hvordan der træffes beslutninger om affaldshåndtering i lokalområdet. Eleverne får til opgave at komme med løsningsforslag til en fremtidig affaldshåndtering i lokalområdet og fremlægge disse for bl.a. distriktsmyndighederne.

**Landbrug**

Landbruget i området er karakteriseret ved ineffektive dyrkningsmetoder og dyrkning af traditionelle afgrøder, som ikke tager højde for klimaforandringer og bæredygtighed. Eleverne skal opsøge viden hos kompetente fagpersoner i området og undersøge, hvordan ændringer i afgrøder og dyrkningsmetoder kan være med til at afhjælpe problemstillingerne. Eleverne indkøber frø / planter der kan anvendes. De anlægger en mindre køkkenhave med disse planter. Eleverne bygger en kompostbeholder, som anvendes undervejs. Afgrøderne høstes senere i projektperioden. Eleverne besøger et udvalgt ”mønsterlandbrug”, der allerede har omlagt til mere bæredygtige dyrkningsmetoder. Der indlægges undervejs relevante opgaver, hvor eleverne får brug for deres matematiske- og sproglige færdigheder.

**Det fjerde tema**

Til dette tema planlægger lærerne i fællesskab med eleverne aktiviteter, der holder sig indenfor de midler, der er afsat i budgettet.

**Formål 2)** Kompetanceopbygning af ECOI: Ved projektstart afholdes et informationsmøde for de lokale myndigheder i Arumeru District og i de to wards, forældrebestyrelser fra de to deltagende primary schools og alle øvrige involverede. Formålet er gennem information at skabe legitimitet hos deltagerne for projektet. Et opfølgende møde med myndighederne og forældrebestyrelserne med tilstedeværelse af hele styregruppen afholdes midtvejs og ved afslutningen af projektet. Projektkoordinator holder løbende kontakt med de relevante myndigheder og forældrebestyrelser med henblik på at fortælle om projektets fremdrift og sikre deres fortsatte opbakning.

Ved projektstart afholder projektkoordinator, en repræsentant fra TES et kursus i funktionel læring for de fire ECOI-medlemmer, de fire lærere og skolelederne. Formålet er at give deltagerne en indføring i begrebet funktionel læring og begrunde valget heraf. Der udleveres trykt materiale om funktionel læring. Undervisningen følges op af to workshops, hvor undervisningen for de deltagende elever planlægges helt konkret. Kurset følges hver måned op med et supplerende to-timers kursus, som projektkoordinator selvstændig står for. Projektkoordinator kan undervejs tilbyde rådgivning og vejledning til lærerne og de fire ECOI-medlemmer. Der vil kvartalsvis afholdes styregruppemøder. En væsentlig del af disse vil foregå som zoommøder.

Kurser, workshop og møder vil klæde såvel projektkoordinatoren og de fire andre ECOI-medlemmerne på til selvstændigt at kunne videreføre indsatsen efter projektets afslutning. Efter første projektperiode vil projektkoordinatoren og de fire ECOI-medlemmer således selvstændigt afholde et kursus for de to skolers ledere og lærere under supervision af den repræsentant fra TES, som vil være tilstede.

**Tidsplan**

**Januar – maj 2023**

Informationsmøde for de lokale myndigheder og alle involverede.

Udvælge deltagere til første projektperiode samt kontakte og få forældrenes accept. Introduktion til de finansielle opgaver til kasserer og projektkoordinator.

Kursus for de fire ECOI-medlemmer, de to skoleledere samt de fire lærere. Projektkoordinator og et TES medlemmer er undervisere på kurset.

Workshop for de fire ECOI-medlemmer, samt de fire lærere ledet af projektkoordinator og en repræsentant fra TES

En repræsentant for TES vil være tilstede for at undervise. Der søges støtte til denne rejse.

Første projektforløb for elever, 1. halvår.

Hver måned afholdes opfølgende to-timers kursus for de fire ECOI-medlemmer, de to skoleledere og de fire lærere. Projektkoordinator afholder disse kurser.

Styregruppe zoommøde ultimo maj med opfølgning og midtvejsevaluering på forløb hertil.

**Juli -oktober 2023**

Første projektforløb for elever 2. halvår.

De opfølgende månedlige to-timerskurser fortsætter

Evaluering af første projektår i oktober. Repræsentanter fra TES vil deltage via zoommøder.

Udvælge deltagere til andet projektforløb samt kontakte og få forældrenes accept.

**Januar- maj 2024**

Kursus for de to skoleledere og de fire lærere samt workshop for de fire lærere. Projektkoordinator og fire ECOI-medlemmer er undervisere på kurset superviseret af et TES medlem

Projektkoordinator og TES medlemmet holder opfølgende møde med formændene for forældrebestyrelserne og myndighedspersoner fra warden.

En repræsentant for TES vil være tilstede. Der søges støtte til denne rejse

Andet projektforløb for elever, 1. halvår

De opfølgende månedlige to-timers kurser fortsætter

Styregruppe zoommøde ultimo maj med opfølgning og midtvejsevaluering på forløb hertil

**Juli – oktober 2024**

Andet projektforløb for elever 2. halvår.

De opfølgende månedlige to-timers kurser fortsætter.

Afsluttende evaluering i oktober. To repræsentanter fra TES vil være tilstede, da det er vigtigt at få afsluttet projektet og sikre forankringen af projektet i lokalsamfundet. Der søges støtte til denne rejse.

* Hvordan planlægges det at opsamle erfaringer undervejs og ved afslutningen af indsatsen?

Der vil løbende blive opsamlet erfaringer i projektet. Til de månedlige to-timers kurser deles erfaringer mellem projektkoordinator, lærerne og ECOI-medlemmerne og skolelederne. Til hvert tema arrangeres en klassens time, hvor eleverne får mulighed for at dele deres erfaringer med underviserne. Erfaringer fra disse tiltag opsamles på kvartalsvise zoommøder med deltagelse af styregruppen. De opsamlede erfaringer danner udgangspunkt for at justere indhold og metoder undervejs.

Der vil endvidere være en struktureret evaluering midtvejs i begge projektforløb samt ved afslutning af hver af de to projektperioder. I de strukturerede evalueringer anvendes såvel kvalitative som kvantitative metoder. Evalueringen vil forholde sig direkte til projektets mål, og nødvendige justeringer vil blive foretaget med henblik på at sikre projektets succes og fortsatte forankring efter projektets ophør.

Indsatsrelateret oplysningsarbejde i Danmark

Ikke relevant i denne ansøgning.

Supplerende finansiering

Repræsentanter for TES vil selv finansiere transport til og fra lufthavn, visum og 4 ugers ophold i Tanzania. Vi prioriterer at være tilstede 14 dage på hver rejse. Heraf betaler vi selv den ene uges ophold hver gang.

Den supplerende finansiering er på plads, da TES’ styregruppemedlemmer på forhånd har givet tilsagn om selv at finansiere de nævnte udgifter.